2001R2318 — LV — 21.10.2004 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B KOMISIJAS REGULA (EK) Nr. 2318/2001 (2001. gada 29. novembris), ►M1 ar ko nosaka sīki izstrādātus noteikumus Padomes Regulas (EK) Nr. 104/2000 piemērošanai attiecībā uz ražotāju organizāciju un ražotāju organizāciju asociāciju atzīšanu zivsaimniecības un akvakultūras nozarē ◄ (OV L 313, 30.11.2001, p.9)

Grozīta ar:









▼B

KOMISIJAS REGULA (EK) Nr. 2318/2001

(2001. gada 29. novembris),

►M1 ar ko nosaka sīki izstrādātus noteikumus Padomes Regulas (EK) Nr. 104/2000 piemērošanai attiecībā uz ražotāju organizāciju un ražotāju organizāciju asociāciju atzīšanu zivsaimniecības un akvakultūras nozarē ◄







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. decembra Regulu (EK) Nr. 104/2000 par zivsaimniecības produktu tirgus kopīgo organizāciju ( 1 ), kurā grozījumi izdarīti ar Komisijas Regulu (EK) Nr. 939/2001 ( 2 ), un jo īpaši tās 5. panta 4. punktu un 6. panta 7. punktu, tā kā: (1) Komisijas 1994. gada 2. decembra Regulai (EK) Nr. 2939/94, ar kuru nosaka sīki izstrādātus noteikumus Padomes Regulas (EEK) Nr. 105/76 piemērošanai attiecībā uz ražotāju organizāciju atzīšanu zivsaimniecības nozarē ( 3 ), kura grozīta ar Regulu (EK) Nr. 1762/96 ( 4 ), nepieciešami ievērojami grozījumi. Tāpēc tā būtu jāatceļ un jāaizstāj. (2) Ir nepieciešams noteikt nosacījumus un kārtību, lai dalībvalstis varētu piešķirt atzīšanu ražotāju organizācijām un atsaukt to tā, lai garantētu konsekventu to noteikumu piemērošanu, kas regulē kopējo organizāciju zivsaimniecības produktu tirgū. (3) Saskaņā ar Regulas (EK) Nr. 104/2000 5. panta 2. punktu ražotāju organizācijai ir jānodrošina pierādījumi, ka tā ekonomiski ir pietiekami aktīva, lai iegūtu atzīšanu. Tāpēc ir nepieciešams noteikt kritērijus, pēc kuriem varētu uzskatīt, ka šis nosacījums ir izpildīts. (4) Ir arī nepieciešams noteikt nosacījumus ražotāju organizāciju asociācijas atzīšanai. (5) Ir nepieciešams paredzēt kopēju noteikumu noteikšanu, kuri ražotāju organizāciju biedriem būtu jāievēro. (6) Būtu vēlams noteikt to informāciju, kas atzīšanas pretendentam jāsniedz. Vajadzētu noteikt laika grafikus atzīšanas sniegšanai un atteikšanai un atsevišķus noteikumus par atzīšanas atsaukšanu. (7) Būtu jāparedz pasākumi, lai pārbaudītu atbilstību nosacījumiem, kas saistīti ar atzīšanu, un lai noteiktu jebkuras krāpnieciskas šādas atzīšanas pieteikuma un atzīšanas izmantošanas sekas. (8) Šajā regulā paredzētie pasākumi saskan ar Zivsaimniecības produktu pārvaldības komitejas atzinumu, tā kā: IR PIEŅĒMUSI ŠO REGULU.







1. pants

1. Regulas (EK) Nr. 104/2000 5. panta 2. punktā ražotāju organizācija, kā noteikts Regulas (EK) Nr. 104/2000 5. panta 1. punktā, ir uzskatāma par ekonomiski pietiekami aktīvu, ja:

a) balstoties uz tās lielumu, kopējo to zvejas kuģu tilpību, kas ir tās rīcībā, nozvejas regularitāti un apjomu, dalībvalsts uzskata, ka reģions, kas ietverts atzīšanas pieteikumā, ir pietiekami nozīmīgs;

b) tā atbilst jebkuram no šiem nosacījumiem: i) to kuģu skaits, kuru operatori ir ražotāju organizācijas biedri, ir vismaz 20 % no kopējā kuģu skaita, kas parasti atrodas šajā reģionā; ii) attiecībā uz sugām un sugu grupām, par kurām atzīšana ir pieprasīta, ražotāju organizācija realizē vai nu: — vismaz 15 % no kopējās produkcijas pēc svara savā reģionā, vai — vismaz 30 % no kopējās produkcijas pēc svara lielā sava reģiona ostā vai tirgū, attiecīgajai dalībvalstij šim nolūkam nosakot vārda “liels” nozīmi.

2. Dalībvalsts izlemj, kuri no 1. punkta b) apakšpunktā minētajiem nosacījumiem ir piemērojami tās teritorijā.

Tās savu lēmumu dara zināmu Komisijai un ieinteresētajām personām divos mēnešos pēc šīs regulas publicēšanas.

Gadījumā, ja tirgus struktūra tiek mainīta, dalībvalstis var izlemt mainīt nosacījumus. Tās nekavējoties par to informē Komisiju un ieinteresētās personas.

3. Ja ražotāju organizāciju veido ražotāji, no kuriem vismaz 30 % parasti darbojas vienā vai vairākos reģionos, kas nav tie, kuros kuģiem, kuru operatori ir organizācijas biedri, ir to piederības osta, šī organizācija Regulas (EK) Nr. 104/2000 5. panta 2. punktā ir uzskatāma par ekonomiski pietiekami aktīvu, ja attiecībā uz sugām un sugu grupām, par kurām atzīšana ir pieprasīta, tā realizē vismaz 4 % no valsts produkcijas pēc svara.

4. Efektīvākas pārvaldības nolūkā dalībvalsts 1. punkta b) apakšpunkta ii) daļas pirmajā ievilkumā minēto procentuālo daudzumu var noteikt līmenī starp 15 % un 30 %, 1. punkta b) apakšpunkta ii) daļas otrajā ievilkumā minēto procentuālo daudzumu var noteikt līmenī starp 30 % un 50 %, attiecībā uz 3. punktā minētajiem ražotājiem procentuālo daudzumu var noteikt līmenī starp 30 % un 50 %.

5. Ja atzīšanu pieprasa par akvakultūras produktiem, Regulas (EK) Nr. 104/2000 5. panta 2. punktā ekonomiskā aktivitāte ir uzskatāma par pietiekamu, ja ražotāju organizācija realizē vismaz 25 % no attiecīgo sugu vai sugu grupas kopējās produkcijas teritorijā, ko attiecīgā dalībvalsts, balstoties uz tās noteiktajiem kritērijiem, uzskata par pietiekami lielu.

Lai ņemtu vērā reģionālās ražošanas īpatnības, dalībvalsts pirmajā daļā noteikto procentuālo daudzumu var noteikt līmenī no 25 % līdz 50 %.

Dalībvalstis divos mēnešos no šīs regulas publicēšanas informē Komisiju par procentuālo daudzumu, kuru tās nolēmušas piemērot.

▼M1

2. pants

1. Dalībvalsts var atzīt tajā atzītu ražotāju organizāciju asociāciju tikai tādā gadījumā, ja:

a) to veido minimālā obligātā daļa no attiecīgās dalībvalsts atzīto ražotāju organizāciju skaita attiecīgajā nozarē un

b) produkcijas vērtība, ko asociācija piedāvā tirgū, pārstāv vismaz 20 % no valsts produkcijas vērtības šajā nozarē.

2. Dalībvalsts var atzīt dažādās dalībvalstīs atzītu ražotāju organizāciju asociāciju tikai tādā gadījumā, ja:

a) asociācijas oficiālā pārvalde atrodas attiecīgās dalībvalsts teritorijā;

b) asociācijas tirgū piedāvātās produkcijas vērtība veido atsevišķa attiecīgajā rajonā ražotā zivsaimniecības produkta minimālo obligāto produkcijas daļu;

c) asociāciju veidojošās ražotāju organizācijas nodarbojas ar zvejniecību, pārstrādā un realizē kopīgi iegūtos zvejas resursus un

d) asociācija, veicot savus uzdevumus, nerīkojas pretrunā ar noteikumiem par zvejas iespēju sadalījumu starp dalībvalstīm saskaņā ar Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku ( 5 ).

3. Dalībvalsts, kurā atrodas asociācijas oficiālā pārvalde, kopā ar pārējām iesaistītajām dalībvalstīm izveido administratīvās sadarbības procedūru, lai nodrošinātu atzīšanas nosacījumu ievērošanu un asociācijas darbības pārbaužu veikšanu. Šī administratīvās sadarbības procedūra ietver arī atzīšanas atsaukšanu.

4. Ražotāju organizāciju asociācijai nedrīkst būt dominējošs stāvoklis attiecīgajā tirgū, ja vien tas nav nepieciešams atbilstoši Līguma 33. panta mērķiem.

5. Regulas (EK) Nr. 2318/2001 3., 4., 5., 6. un 7. pants mutatis mutandis attiecas uz vienā un vairāk nekā vienā dalībvalstī atzītu ražotāju organizāciju asociācijām.

6. Komisijas Regulas (EK) Nr. 908/2000 2. panta 2. punkts neattiecas uz dažādās dalībvalstīs atzītu ražotāju organizāciju asociācijām.

▼B

3. pants

1. Neierobežojot Komisijas Regulu (EK) Nr. 2508/2000 ( 6 ), noteikumus par zvejošanu, ražošanu un piedāvāšanu tirgū, kas minēti Regulas (EK) Nr. 104/2000 5. panta 1. punkta c) apakšpunkta 1. punktā, izveido rakstiski.

2. Saskaņā ar Regulas (EK) Nr. 104/2000 5. panta 1. punkta c) apakšpunkta 4. punktu no prasības, ka ražotāju organizācijas biedriem jārealizē visa sava produkcija caur to ražotāju organizācijām, var atteikties, ja produkti realizēti saskaņā ar iepriekš noteiktiem kopīgiem noteikumiem. Šādos gadījumos kopīgajos noteikumos jābūt vismaz prasībai par atbilstību organizācijas atpirkšanas cenām.

3. Atkāpjoties no Regulas (EK) Nr. 104/2000 5. panta 1. punkta c) apakšpunkta 4. punkta, to produktu daudzumam, par kuru ražotāju organizāciju biedri ir noslēguši līgumus, pirms tie ir kļuvuši par ražotāju organizāciju biedriem, nav jābūt realizētam caur ražotāju organizāciju ar noteikumu, ka ražotāju organizācijas biedri ir informējuši organizāciju par līgumu darbības jomu un laiku pirms pievienošanās organizācijai, un ar noteikumu, ka organizācija ir piekritusi atkāpties no prasības.

4. pants

Pieprasot atzīšanu, pieteikuma iesniedzējs sniedz šādu informāciju:

a) ražotāju organizācijas statūtus;

b) ražotāju organizācijas noteikumus;

c) to personu vārdus, kas pilnvaroti rīkoties ražotāju organizācijas vārdā;

d) sīkas ziņas par tām darbībām, uz kurām atzīšanas pieteikums ir balstīts;

e) pierādījumus, ka tās atbilst 1. vai 2. pantam.

5. pants

Trīs mēnešos no atzīšanas pieteikuma saņemšanas dalībvalsts rakstiski informē ražotāju organizāciju par savu lēmumu. Ja atzīšanu atsaka, dalībvalsts norāda atteikuma iemeslus.

6. pants

Ja plāno atsaukt atzīšanu, dalībvalsts šo nodomu kopā ar atsaukšanas iemesliem paziņo ražotāju organizācijai. Dalībvalsts ražotāju organizācijai ļauj noteiktā laika periodā sniegt savu viedokli.

7. pants

1. Saskaņā ar Regulas (EK) Nr. 104/2000 6. panta 1. punkta b) apakšpunktu dalībvalsts veic pārbaudi vismaz reizi gadā, lai pārliecinātos, ka ražotāju organizācija atbilst atzīšanas noteikumiem un nosacījumiem.

2. Ja atzīšanu atsauc tāpēc, ka attiecīgā ražotāju organizācija ir pieprasījusi vai izmantojusi atzīšanu krāpnieciskā veidā, dalībvalsts atgūst jebkuru atbalstu, kas sniegts saskaņā ar Padomes Regulas (EK) Nr. 2792/1999 ( 7 ) 15. panta 1. punktu.

8. pants

Ar šo atceļ Regulu (EK) Nr. 2939/94.

9. pants

Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.

To piemēro no 2002. gada 1. janvāra.

Šī regula uzliek saistības kopumā un ir tieši piemērojama visās dalībvalstīs.